MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af direktiv 94/35/EF om sødestoffer til brug i levnedsmidler

2002/0152 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af direktiv 94/35/EF om sødestoffer til brug i levnedsmidler

1. SAGSFORLØB

Forslag sendt til Europa-Parlamentet og Rådet (KOM(2002) 375 endelig -2002/152 (COD)): // 11. juli 2002

Udtalelse fra Det Europæiske Økonomiske og Sociale Udvalg: // 11. december 2002

Udtalelse fra Europa-Parlamentets førstebehandling: // 10. april 2003

Ændret forslag fremsendt: // 16. maj 2003

Politisk enighed (enstemmighed): // 19. maj 2003

Vedtagelse af den fælles holdning: // 25. juni 2003

2. FORMÅLET MED KOMMISSIONENS FORSLAG

Kommissionens forslag har til formål at tilpasse direktiv 94/35/EF om sødestoffer til brug i levnedsmidler til den seneste videnskabelige og tekniske udvikling. Teksten har i den forbindelse til formål

- at tillade to nye sødestoffer, sucralose og salt af aspartam og acesulfam til brug i levnedsmidler efter positive udtalelser fra Den Videnskabelige Komité for Levnedsmidler.

- at nedbringe indtagelsen af et allerede tilladt sødestof, cyklamat, på baggrund af en udtalelse fra Den Videnskabelige Komité for Levnedsmidler om, at acceptabel daglig indtagelse (ADI) bør nedbringes for dette stof.

- at give Kommissionen beføjelse til at beslutte, om et stof bør anses som et sødestof i direktivets forstand.

- at gøre det klarere, hvad der menes med levnedsmiddelkategorien "finere bagværk bestemt til særlig ernæring", som medlemsstaterne ikke fortolker på en ensartet måde.

3. BEMÆRKNINGER TIL DEN FÆLLES HOLDNING

3.1 Generelle bemærkninger

Den fælles holdning er baseret på Kommissionens ændrede forslag, hvor en række af Europa-Parlamentets ændringsforslag blev taget i betragtning. Den blev vedtaget enstemmigt af Rådet.

Kommissionen accepterede 2 af de ændringsforslag, Europa-Parlamentet vedtog ved førstebehandlingen. Af de 2 ændringsforslag er det ene medtaget i den fælles holdning. Den fælles holdning har ikke medtaget ændringsforslag fra Europa-Parlamentet, som Kommissionen havde afvist. Den fælles holdning indeholder yderligere ændringer, der er et resultat af Rådets drøftelser.

Endvidere er Kommissionen og Rådet kommet Europa-Parlamentet i møde hvad angår maksimal anvendelsesdosis for cyklamater i læskedrikke og drikkevarer på basis af mælk og frugtsaft.

3.2 Europa-Parlamentet ændringsforslag ved førstebehandlingen

Kommissionen accepterede to af Europa-Parlamentets ændringsforslag uden ændringer: Det ene vedrørende betragtningen om cyklamater og det andet vedrørende fristerne for gennemførelsen af direktivet. Den fælles holdning har medtaget ændringsforslaget vedrørende betragtningen om cyklamater.

Parlamentet vedtog også et ændringsforslag, ifølge hvilket den maksimale anvendelsesdosis for cyklamater i læskedrikke skulle nedbringes til 100 mg/l og denne reduktion også skulle omfatte drikkevarer på basis af mælk og frugtsaft. Kommissionen kunne ikke acceptere det niveau, Europa-Parlamentet vedtog. Kommissionen foreslog imidlertid i sit ændrede forslag en yderligere reduktion og lod også reduktionen omfatte drikkevarer på basis af mælk og frugtsaft (250 mg/l). På dette punkt følger den fælles holdning Kommissionens ændrede forslag.

3.3. Supplerende ændringer, der er indarbejdet i den fælles holdning:

Udvalgsprocedure

Ifølge Kommissionens forslag skal Kommissionen have beføjelse til at beslutte, om et stof bør anses som et sødestof i direktivets forstand. I den fælles holdning foreslås det, at Kommissionen også får beføjelse til at beslutte, om et sødestof er korrekt anvendt i overensstemmelse med quantum satis-princippet (dvs. i overensstemmelse med god fremstillingspraksis). Kommissionen kan gå ind for denne ændring.

Mærkning af aspartam-acesulfamsalt

I henhold til sødestofdirektivet skal mærkningen af et sødestof til bordbrug, der indeholder aspartam, indeholde advarslen "indeholder en phenylalanin-kilde". I den fælles holdning foreslås det, at det udtrykkeligt anføres, at advarslen også skal fremgå af mærkningen af et sødestof til bordbrug, der indeholder aspartam-acesulfamsalt. Skønt direktivet efter Kommissionens opfattelse i forvejen foreskriver dette, kan Kommissionen acceptere, at det gøres klarere.

Overgangsperiode

Den fælles holdning afviger fra Kommissionens ændrede forslag, ved at der fastsættes en frist på 18 måneder i stedet for 12 måneder til at forbyde handel med og anvendelse af produkter, der ikke er i overensstemmelse med direktivet. Kommissionen kan acceptere dette.

Tilpasning af betegnelsen for visse fødevarekategorier

Betegnelserne for visse fødevarekategorier i direktiv 94/35/EF er blevet tilpasset i den fælles holdning for at tage hensyn til direktiv 2002/46/EF om kosttilskud og særdirektiver om visse grupper af fødevarer, der er anført i bilag I til Rådets direktiv 89/398/EF om levnedsmidler bestemt til særlig ernæring. Kommissionen er enig i disse tilpasninger.

Med hensyn til en ny betegnelse for fødevarekategorien "finere bagværk bestemt til særlig ernæring" kunne Rådet hverken tilslutte sig Kommissionens forslag eller nå til enighed om en anden formulering. Den fælles holdning indeholder derfor ikke Kommissionens forslag, som skulle gøre formuleringen af fødevarekategoriens betegnelse klarere. Kommissionen kan acceptere dette.

4. KONKLUSION

Set i lyset af ovenstående bemærkninger kan Kommissionen gå ind for den fælles holdning vedtaget af Rådet med henblik på vedtagelse af Europa-Parlamentets og Rådets direktiv om ændring af direktiv 94/35/EF om sødestoffer til brug i levnedsmidler.

5. ERKLÆRINGER FRA KOMMISSIONEN

Kommissionens erklæringer til Rådets mødeprotokol findes i bilaget til denne meddelelse.

BILAG ERKLÆRINGER FRA KOMMISSIONEN

Ad bilaget, nr. 4), litra a)

"Kommissionen forpligter sig til at overvåge de maksimale anvendelsesdoser for E 952 cyclaminsyre og dens natrium- og calciumsalte, bl.a. på baggrund af information fra medlemsstaterne om indtaget."

Ad bilaget, nr. 5)

"Kommissionen forpligter sig til inden for fire år at undersøge de resultater af undersøgelserne vedrørende sucraloseforbruget, som medlemsstaterne har indberettet i overensstemmelse med den fremgangsmåde, der fulgtes i forbindelse med rapporten om forbruget af tilsætningsstoffer i levnedsmidler, som blev forelagt i oktober 2001."